Sassa-werker tronk toe weens bedrog | Netwerk24
Deur Warda Meyer 21 Augustus 2019 12:50
Elliot Jingilisa (32) van Philippi het in ’n pleitooreenkoms met die staat skuld beken op 183 aanklagte van bedrog wat tussen Januarie 2014 en Mei 2016 gepleeg is.
Jingilisa het erken dat hy deel was van ’n groep wat hulleself wou verryk en Sassa besteel het deur toelaes aan skynbegunstigdes te betaal. Hy is glo R500 betaal vir elke onwettige uitbetaling.
Jingilisa is 15 jaar direkte tronkstraf opgelê waarvan sewe jaar vir vyf jaar opgeskort is. Hy sal dus effektief agt jaar agter tralies deurbring.
Hy het drie kinders van onderskeidelik 1, 2 en 4 jaar oud by verskillende vroue.
Eric Ntabazalila, woordvoerder van die openbare vervolgingsgesag in die Wes-Kaap, sê dat Jingilisa drie jaar as kontantbetalingsdienstebeampte by Sassa gewerk het en dat hy in die tydperk sy pos misbruik het deur bedrieglike aansoeke vir maatskaplike toelaes deur te sit. Sowat R1,2 miljoen is op dié manier aan skynbegunstigdes uitbetaal.
“Hy het sowat R91 500 van die betrokke ‘aansoekers’ vir sy bedrieglike dienste ontvang.”